REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Osmi dan rada)

01 Broj 06-2/126-23

14. jun 2023. godine

B e o g r a d

(Sednica je počela u 10.30 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 67 narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u poslaničke jedinice elektronskog sistema.

Svi ubacite. Jel ste ubacili svi? Ne čekamo nikog više?

(Srđan Milivojević: Čekamo Vladu.)

Apsolutno nije smešno.

Znači, vi tražili i sednicu i ovu raspravu i niste došli. Uopšte nije smešno. Kvorum vam daje 30 poslanika većine, računajući i mene i potpredsednice.

(Aleksandar Jovanović: Kako to mislite – nismo došli?)

Tako što niste došli.

Koliko vas ima, Jovanoviću?

(Aleksandar Jovanović: Vidite da smo došli.)

A gde ste došli? Koliko vas ima?

(Aleksandar Jovanović: Došli smo ovde gde treba da budemo. A gde su vaši?)

Ovo je sramota, Jovanoviću. Ovo je sramota što radite. Ovo je šegačenje i sa Skupštinom i sa narodom.

(Aleksandar Jovanović: Kod vas sve može.)

Koliko vas ima u poslaničkoj grupi, Jovanoviću?

(Aleksandar Jovanović: Koliko vas ima?)

Koliko vas ima iz vaše poslaničke grupe, Jovanoviću?

(Aleksandar Jovanović: Gde je Bata Gašić?)

Ne može niko da uđe u salu dok ne otvorim sednicu, Jovanoviću.

(Aleksandar Jovanović: Može.)

Umesto što galamite sad sa mesta, pametnije bi bilo da pozovete članove sopstvene poslaničke grupe da dođu.

(Aleksandar Jovanović: Hajde, nemojte da pravite farsu od ovoga. Ako hoćete da radite, dajte da radimo, jer od vas zavisi, a ne od nas.)

Odličan odnos i prema Narodnoj skupštini i prema narodu u ovoj zemlji, Ćuto Jovanoviću. Fantastičan odnos.

Hoće li da dođe još neko iz vaše cenjene poslaničke grupe?

Hvala što ste nam se pridružili. Ubacite kartice.

Jel očekujete vi još nekog iz vaše poslaničke grupe? Nikog više.

Šta sad? Sad još i odlazite?

Samo da ponovim – svaka vam čast.

Konstatujem da je primenom elektronskog sistema za glasanje utvrđeno da je u sali prisutno 74 narodnih poslanika, odnosno da nisu prisutna najmanje 84 narodna poslanika, zbog čega, saglasno članu 88. stav 2. Poslovnika, sednicu odlažem za jedan sat.

Postarajte se za jedan sat od ovog trenutka da se vaši uvaženi narodni poslanici pojave na sednici koju ste tražili.

(Posle pauze.)

PREDSEDNIK: Da li ste svi ubacili kartice?

Znači, ni posle ovih sat vremena, ništa bolje?

Dobro, ja sam vam lepo rekao, ako hoćete ovo da radite na ozbiljan način, onda se podrazumeva da treba da dođete na sednicu koju ste tražili za tačku za koju ste potpisali, sednicu koju ste tražili i za tačku za koju ste potpisali.

(Boško Obradović: Nemojte zloupotrebljavati govornicu.)

Ne znam, Obradoviću što se vi zabavljate, a i vi Jovanoviću? Vas, je na utvrđivanju kvoruma Obradoviću bilo tačno trećina poslaničke grupe, tačno trećina poslaničke cele grupe, ovih do vas manje od pola. Narodne stranke tačno pola poslaničke grupe šestoro bilo, šestoro nije, imam listing ovde sa utvrđivanja kvoruma na koji smo čekali više od pola sata

(Boško Obradović: Kršiš Poslovnik, a sednica još nije ni počela.)

I, da ne vičete iz te klupe Obradoviću. Znači, pričam vam samo kakav je odnos, znači, ako vas je više od 60 potpisalo da hoćete raspravu po ovoj tački dnevnog reda, kakvog smisla onda ima da vas uz sve natezanje i čekanje i molbe i pozive telefonom, šta god da smo uradili, da vas bude koliko, malo preko 40.

(Aleksandar Jovanović: Tako je Orliću.)

Čak i oni koji su potpisali, neće da dođu na sednicu. Odlično pitanje i dala vam većina više od 30 poslanika za kvorum i opet nije dovoljno.

(Boško Obradović: Kojih 30?)

Pričam vam u 20 minuta do 11. računajući i mene i potpredsednice bile, više od 30 poslanika većine.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema.

Šta da vam kažem da je i sada iz većine, bar 15 poslanika opet računajući i mene, opet računajući i potpredsednicu, daje vam kvorum i da vas opet nema dovoljno. Koliko vas sad ima? 64 ili 65? Čekam, 68, znači još manje vas ima nego jutros. Da čujete ovo i vi Obradoviću i vi ostali što vičete.

Svaka vam čast. Dakle, ovo i ovakvo šegačenje, to je pokazatelj vašeg odnosa i prema Narodnoj skupštini i prema građanima ove zemlje.

Koliko vas je potpisalo zahtev za sednicu? Osamdeset petoro. Kako je onda moguće da vas ne dođe ni 50? Dobro, biće dobro da ovo ljudi vide, da vide ljudi snimak ovoga što ste napravili danas.

Zahvaljujem svima iz većine koji su pokazali razumevanje za molbe i apele da pomognu oko kvoruma, ali očigledno nije dovoljno kada vas pola ne dođe. Kad vas pola ne dođe, Obradoviću.

Konstatujem da je primenom elektronskog sistema za glasanje utvrđeno da je u sali prisutno 78 narodnih poslanika, odnosno da nisu prisutna najmanje 84 narodna poslanika i da ne postoje uslovi za početak rada sednice Narodne skupštine, zbog čega, saglasno članu 88. stav 3. Poslovnika sednicu odlažem za naredni radni dan, to će biti sutra sa početkom u 10,00 časova.

Postarajte se vaše visočanstva da se makar sutra pojavite u broju većem od polovine. Vi, što vičete Obradoviću, pošto vas je bilo trećina jutros u broju većem od trećine. Vi kojih nije došlo ni pola, neka vas dođe bar pola, odnosi se na vašu poslaničku grupu i na sve ostale.

Ovo je sramota Obradoviću. Koliko je bilo? Vas dvojica? Vas dvojica iz cele poslaničke grupe? Svaka vam čast.

Jovanoviću, pozdravite Zelenovića i kažite mu da dođe sutra, pošto danas nije došao, a vi pozdravite Lazovića, zamolite ga da dođe i vi ostali.

(Sednica je prekinuta u 11 časova i 55 minuta.)